
Hinigugma nga kongregasyon sa Ginoong Hesus, 

Kung magbasa ug magtuon kita sa Biblia, adunay mga peligro nga kauban niini. Usa niana mao 
ang posibilidad nga sa atong pagbasa, malak-angan nato ang importante nga mga detalye ug ang 
resulta mao nga masayop ang atong pagsabot sa Pulong sa Dios o kaha dili nato masalod ang 
mga bahandi niini. Pananglitan, sa atong teksto karon atong nabasa ang mahitungod kang Kristo 
nga niadto sa sinagoga aron sa pagtudlo sa Adlawng Igpapahulay. Sa atong pagbasa niini, 
maghunahuna kita nga mura ra kini nga miadto kita sa mall o kaha sa tindahan - sa ato pa, dili 
talagsaon. Mao nga malabyan ra nato pagbasa. Unsa may naa kung si Hesus miadto sa 
sinagoga? 

Kung ingon niana ang atong panghunahuna, wala nato masabti ang dakong panghitabo 
dinhi. Unsa man diay ang sinagoga? Ang mga Romano walay sinagoga, bisan amg mga 
Griyego o Ehiptohanon o bisan kinsa. Ang mga Judio lamang ang may sinagoga. Ang mga 
sinagoga makit-an sa daghang mga lungsod ug balangay sa mga Judio. Makit-an usab kini sa 
mga dap it gawas sa Palestina nga daghan nanimuyo nga mga Judio. Ang sinagoga usa ka 
gambalay kung diin ang mga Judio magtigom alang sa pagsimba. Kung nanimuyo sila sa 
Jerusalem, mahimong moadto sila sa templo, apan tungodkay dili man tanan nanimuyo didto, 
ang mga sinagoga gitukod. Sa pagsimba sa sinagoga, adunay mga halad pag-ampo, pag-awit sa 
mga salmo, ug pagbasa ug pagtudlo sa Kasalutan. Ang mga sinagoga sa mga Judio gitukod 
alang sa pagsimba ug pagtudlo sa katawhan sa Dios. 

Sa pag-adto ni Ginoong Hesus sa sinagoga sa Capernaum usa ka mahinungdanon kaayo nga 
butang. Sigurado kita nga nakasulod na siya sa mga sinagoga kaniadto kay 30-anyos naman 
siya. Apan karon wala siya misulod nga maglingkod lamang sa lingkuranan. Misulod siya sa 
inagoga nga sa iyang katungdanan nga Mesiyas. Ang Mesiyas nga gisaad sa Daang Tugon 
miabot sa katawhan sa kasabutan sa Dios samtang sila nagtigom sa pagsimba. Dili lamang kini 
nga si Hesus nga nagkigduyog sa iyang isigka-tagilungsod, isigka-Galileanhon - kini nga teksto 
mahitungod sa gisaad nga Kristo nga miabot sa katawhan sa Dios - ang katawhan nga diin ang 
Dios nagapamuhat sa nilabay nga gatusan ka mga tuig. 

Kinahanglan kita ug pagsabot sa kasaysayan aron atong masabtan kung unsay gakahitabo dinhi 
niining teksto. Atong dumdumon nga ang Dios nagsaad sa Genesis 3:15 nga ang kaliwat sa 
babaye magdugmok sa ulo sa bitin. Dumdumon nato nga kini kabahin sa katumanan sa maong 
saad - ang saad nga maghatod sa kagawasan. Ato usab bantayan ang tyempo sa nahitabo dinhi: 



usa kadto ka Adlaw sa Pagpahulay (Sabbath). Adunay mga serbisyo sa sinagoga matag-adlaw 
apan gipili ni Hesus nga maghimo niini sa Adlawng Igpapahulay. Kung lantawon nato sa Daang 
Tugon, ang Adlawng Igpapahulay mao ang adlaw sa pagsaulog sa kagawasan gikan sa 
pagkaulipon a Ehipto. Hinumdumi unsay gisulti ni Moises sa Deuteronomio 5 samtang iyang 
gipahinumduman ang katawhan sa Napulo ka Sugo. Pag-abot niya sa ikaupat nga sugo, miingon 
siya, "Hinumdomi ninyo nga mga ulipon kamo didto sa Ehipto ug gipagawas kamo sa Ginoo nga 
inyong Dios pinaagi sa iyang dakong gahom. Busa gisugo kamo sa Ginoo nga inyong Dios sa 
pagtamod sa Adlawng Igpapahulay." Kini nga adlaw usab mahitungod sa kagawasan! Dimudo 
ang kagawasan mao ang hangin nga gininhawa niining nga bahin sa Kasulatan. 

Sa atong teksto, ang Ginoong Hesus miabot nga may gahom ug nagdala ug kagawasan didto sa 
sinagoga. Makaingon kita nga kini nga sulat mahitungod sa adlaw nga ang Dios mismo miadto 
sa sinagoga sa Capernaum. Mao nga akong gisuma kini nga teksto uban sa tema nga: Ang 
gamhanan nga Kristo miabot sa katawhan sa Dios nga nagdala ug kagawasan. Atong lantawon 
ang kagawasan sa iyang pagtudlo ug ang kagawasan sa iyang pagguwa sa usa ka dautang 
espirito. 

Ang bersikulo 21 nagsulti kanato nga si Hesus ug ang iyang upat ka mga disipulo (Simon, 
Andres, Santiago, ug Juan) miadto sa Capernaum. Didto na sila sa mga baybayon sa Dagat sa 
Galilea ug karon miabot na sila sa lungsod sa Capernaum - nga nahimutang usab sa daplin sa 
dagat. Sa ato ng nakita, nahitabo kini sa Adlawng Igpapahulay, usa ka detalye nga dili nato 
hikalimtan. Si Marcos nagsulti kanato nga si Kristo misulod sa sinagoga ug nagsugod sa 
magtudlo. Wala kaayo daghan nga mga detalye nga gisulat si Marcos ug ato kining 
tagdon. Wala si Marcos nagsulti kung unsay gitudlo ni Hesus. Ang tuyo dinhi dili mao ang 
sulod sa iyang gitudlo. Kung mapakisayron kita, makapanaghap kita nga tingali ang iyang 
gitudlo sama ra sa atong nadunggan niadtong laing semana mahitungod sa gingharian sa 
Dios. Pero panagnga sa lamang kana. Ang atong tagaan ug pagtagad mao buot ni Marcos nga 
atong tagdon ug mao kana ang gahom sa pagtudlo ni Hesus. 

Ang mga tawo nahibulong. Ang iyang pagtudlo dili sama sa nadunggan nila sa uban. Ngano 
man? Tungod kay siya nagtudlo kanila nga may gahom. Wala siya nagtudlo kanila sama sa mga 
Judio nga mga escriba ug magtutudlo. Lahi ang ilang pamaagi sa pagtudlo. Kung magtudlo sila, 
kanunay kauban ang pagdangup sa gahom sa laing tawo, sama pananglitan sa pag-ingon, "Si 
Moises nag-ingon. . ." o "Si Rabbi mao-kini nag-ingon. . ." - apan dili sila magtudlo ug moingon, 
"Apan ako nag-ingon. . ." Anaa kanunay ang pagdangup sa mas labaw nga awtoridad o gahom. 

Apan lahi si Kristo. Nagtudlo siya nga adunay katungod sa pagsulti sumala sa iyang 
awtoridad. Nagtudlo siya nga sigurado nga tinbuod ang iyang gipanulti. Wala siya naghatag ug 
iyang opinyon lamang o opinyon sa uban - siya nakita nga usa ka eksperto. Nakita nga daw 
nakigsulti ang Dios pinaagi kaniya. Ang mga propeta sa Daang Tugon namulong usab nga sama 
niani kaniadto. Apan sa panahon ni Hesus, ang propesiya nahunong - gawas kang Juan. Kung 
ang mga eskriba ug magtutudlo maoy magtudlo, dili sila makapamulong nga adunay direkta nga 
awtoridad. Apan makahimo niini si Kristo ug mao gayod ang iyang gibuhat. 

Kung siya mamulong sa ingon niani nga paagi, kini nagpakita sa kamatuoran nga siya gayod 
sinugo sa Dios sa pagtudlo ug pagwali. Ang Dios naggahom kaniya sa pagsaka sa pulpito sa 



sinagoga ug pagpamulong nga adunay kasigurohan. Sa bersikulo 14, giingnan kita nga siya 
nasangyaw ug maayong balita sa Dios. Dinhi usab ato siyang makita nga namulong isip 
magsasangyaw - naghimo siya niini nga adunay gahom ug sa paagi nga nakapatingala sa mga 
tawo, mga tawo nga wala pa sukad makadungog ug ingon niani nga matang sa pagwali ug 
pagtudlo. 

Aniay tawo nga adunay kagawasan sa pagtudlo nga may kasigurohan ug kaisog. Wala siya 
nagadepende sa interpretasyon ug opinyon sa tawo. Gawasnon siya nga nagtudlo sa Pulong sa 
Dios sa paagi nga ang Dios usab maoy magtudlo. 

Bisan kung wala kita gisultihan kung unsay iyang gitudlo. Apan makasiguro gayod kita nga dili 
kadto lahi sa maayong balita nga iyang iwali sa bersikulo 14. Mianhi siya aron sa pagmantala 
nga ang kahayag nagsugod na sa pagsidlak ngadto sa kangitngit alang sa katawhan sa 
Dios. Aduna nay paglaum, adunay mayhong balita, ug aduna nay kagawasan. Ang dili maihatag 
sa mga magtutudlo sa balaod, gidala ni Kristo sa iyang pag-anhi. Sila naghatag lamang ug 
interpretasyon sa balaod, apan si Kristo nagdala sa saad sa maayong balita ug kagawasan. 

Si Kristo nagtudlo kanato ug samang mga butang ug sa samang paagi karon Naghimo siya niini 
una sa tanan pinaagi sa iynag nahisulat nga Pulong. Atong mabasa ug matun-an ang Biblia ug 
madungog nato ang Pulong sa Dios nga magsulti kanato sa saas sa ebanghelyo sa gamhanan nga 
paagi. Ang mga Judio sa panahon ni Jesus walay mga Biblia sama kanato karon. Daghan kanila 
nagsag-ulo sa Kasulatan, apan dili sayon ang pagbaton niini sama kanato karon. Kita naay mga 
Biblia ug makabasa kita niini. Anaa kanato ang saad sa Dios nga ang iyang Pulong klaro ug 
masaligan. Anaa kanato ang iyang saad nga ang Epsirito magtultol kanato sa tanang 
kamatuoran. Gihimo niya kini pinaagi sa Pulong. Ug kini ang Pulong sa Dios, dili mga opinyon 
ug ideya sa mga tawo. Ug mao kini ang Pulong sa Dios nga nagtudlo kanato sa saad sa 
ebanghelyo nga naghatag ug kagawasan. 

Si Kristo usab nagatudlo kanato karon pinaagi sa iyang Pulong samtang kini ginawali. Samtang 
kita nagalingkod ug naminaw matag Dominggo (ang adlaw sa atong kagawasan!), atong 
nadungog ang Pulong sa Dios nga gisangyaw ug gitudlo nga may gahom. Tingali naay mga 
gagmay nga bahin sa teksto nga ang ministro dili sigurado, apan dili kadudahan ang tibuok nga 
mensahe sa pulong sa Dios nga giwali. Bisan pa, atong giwali si Kristo. Ang mga pastor 
nagwali kang Kristo ug kaniya nga gilansang ug gihimo nila kini nga adunay 
kasigurohan. Kinahanglan nato modangop lamang sa gahom sa Pulong sa Dios. Busa pinaagi sa 
pagwali, ang gamhanan nga tingog ni Kristo madunggan gihapon karon. Natingala ka ba 
ana? Ang Ikaduha nga Helvetico nga Pamahayag (Second Helvetic Confession), usa sa mga 
pamahayag sa Repormasyon, nag-ingon nga "Ang Pagwali sa Pulong sa Dios mao ang Pulong sa 
Dios (Preaching of the Word of God is the Word of God). Ang Roma 10: 17 ua sa mga bersikulo 
nga nagsulti mahitungod sa pagwali ug nag-ingon nga ang mensahe madungog pinaagi "sa 
pulong ni Kristo." "Pulong ni Krsito" - nagpasabot kini nga ang pulong mahitungod kang 
Kristo, apan nagpasabot usab nga ang pulong ni Kristo. Si Kristo hangtod karon nakigsulti pa 
nga may gahom diha sa pulpito. Siya gihapon nagdala ngadto sa katawhan sa Dios sa saad sa 
ebanghelyo nga naghatag ug kagawasan. 



Moadto kita sa unahon sa atong teksto sa bersikulo 23. Sa makausa pa, kinahanglan tagaan nato 
ug pagtagad ang mga detalye. Ang Balaang Espirito nagsulti kanato dinhi nga adunay tawo 
didto sa ilang sinagoga. Mohunong kita dinhi. Unsa nga klase nga mga tawo ang imong Makita 
sa mga sinagoga? Walay lain kondili mga Judio. Kini nga tawo dili Gentil nga gikan sa 
dalan. Kini nga tawo tinuli sa 8 ka adlaw pa siya. Gipadako siya nga Judio. Sama kanato, 
membro siya sa kasabutan, anak sa Dios, nakadawat sa saad sa Dios nga gihatag kang Abraham, 
Isaac, Jacob. Sama kanato, kini nga tawo gisaaran ug kagawasan diha sa usa nga maoy 
modugmok sa ulo sa bitin. 

Apan sa pagka-karon ang bitin naghawid pa niining tawhana. Giingnan kita nga kini siya 
gipuy'an sa dautang espirito. Ang anak sa Dios nahimong ulipon sa bitin. Siya nagsulti ug 
naghimo ug mga butang nga dili ginabuhat sa normal nga anak sa Dios. Siya ilalom sa kamot sa 
dautan. Pagkangilngig nga kahimtang ang iyang nahiaguman! Wala kita gisultihan kung unsa 
na kadaugayon nga ingon ani siya, ug dili na usab importante. Bisan kung usa lamang ka adlaw, 
ang mahiagom sa ingon niani nga kaulipnan sa dautan espirito mangilngig gayod. 

Ang dautang espirito nagdumala sa baba niining tawhana ug gigamit kini sa pakigsulti kang 
Kristo. Kasagaran mga hubad sa Biblia wala na giapil ang unang pulong nga gisulti sa 
tawo. Kini daw pulong sa pagkakurat nga sa atong pinulungan, "Ha!" Ang demonyo daw wala 
malipay nga nakita si Hesus sa sinagoga sa Capernaum sa Adlawng Igpapahulay. 

Misinggit siya, "Unsa imong tuyo kanamo, Hesus nga Nazaretnon? Mianhi ka ba aron paglaglag 
kanamo? Nakaila ako nga ikaw ang Balaang Sinugo sa Dios!" Ang unang pangutana nato mao 
kini: nganong nag-ingon man siya nga "kanamo"? Kini nagpasabot sa kagamhanan sa mga 
dautan. Ang mga demeonyo bahin sa dakong kasundalohan - nasayod kita nga si Satanas aduna 
usab mga anghel nga sumusunod niya. Ang demonyo dinhi nahadlok kang Hesus ug kung unsay 
dangatan niya ug sa iyang mga kauban tungod sa pagtudlo ni Hesus - dumdoma nga si Kristo 
nagdala ug maayong balita sa kagawasan! Ang demonyo nag-ingon nga nakaila siya kung kinsa 
ang iyang kaatbang - ang Balaang Sinugo sa Dios. Ang mga tawo nagtimbang-timbang pa kung 
kinsa siya, apan kini nga dautang espirito nasayod ug iya kining gisinggit. Nakahibalo siya nga 
si Hesus mao ang gisaad nga Mesiyas, ang sinugo nga maoy magdugmok sa ulo sa iyang agalon. 

Ngano iya man kini gisulti? Pinaagi nga ang unang pag-ila kung kinsa si Kristo gikan sa usa ka 
demonyo, gihan-ay na daan kung unsa ang mahitabo sa unahan diin ang mga panulog sa mga 
Judio nag-akusar nga si Hesus kauban ni Satanas. Si Satanas buot nga ang mga tawo mutoo nga 
kini mao ang Mesiyas - ang tanan nahibalo nga si Satanas amahan sa mga bakak, busa dili kini 
siya mao ang Mesiyas. Mura ug gibali nga sikolohiya (reverse psychology). Busa samtang 
magbasa kita niini nga mga pulong, atong dumdomon nga si Satanas malibongon. Pinaagi sa 
paggamit sa demonyo sa pagproklama sa kamatuoran mahitungod kang Kristo, murag ug mapildi 
na hinuon si Kristo. 

Apan, atong ibutang sa atong hunahuna ang gisulti ni Martin Luther: "Bisan ang yawa gipanag- 
iyahan sa Dios." Si Satanas nagtuo nga siya nakabentaha na batok kang Hesus pinaagi sa 
pagsugo sa iyang demonyo sa pagproklama sa kamatuoran mahitungod kang Hesus. Apan bisan 
gani ang yawa gipanag-iyahan sa Dios. Buot ipasabot nga ang yawa naa sa kamot sa Dios ug 
ubos sa gahom sa Dios. Ang Dios maggamit bisan ang kamaro ni Satanas aron moabanti ang 



iyang piano sa kagawasan sa mga binilanggo ! Tungod ka yang himuon ni Kristo nga paglukat 
mahitabo lamang pinaagi sa pagsupak sa mga pangulo sa mga Judio. Kabahin sa pagpaubos 
kang Hesus, nga naghatod sa iyang kamatayon sa krus, mao ang estratehiya ni Satanas sa 
paggamit sa demonyo sa pagproklama nga si Hesus mao ang Mesiyas. Busa, makaingon kita 
nga ang Dios ang nagbutang sa ebanghelyo sa baba sa demonyo. Kana nga hunahuna maghatod 
kanato ug kahibulong ug pagsimba sa gamhanan nga Dios. 

Ang demonyo wala na gitugutan sa pagsulti pa ug lain. Si Kristo nagbadlong kaniya ug 
gipahilom siya. Si Kristo dili na buot ug dugang pa nga testimony gikan sa demonyo. Wala 
lamang niya siya gipahilom, apan aduna pa siyay dakong gihimo aloang sa anak sa Dios nga 
gipuy-an sa demonyo. Gipahigawas niya siya. Gipalayas niya ang demonyo. Wala niya kini 
gihimo pinaagi sa seremonyas o ritwal, apan pinagi lamang sa iyang mga pulong: "Gula nianang 
tawhana!" Dumdoma pag-usab nga ang yawa gipanag-iyahan sa Dios. Kining demonyha walay 
mahimo gawas sa pagtuman. Busa migula siya gikan sa tawo. Ang tawo gipakurog ug adunay 
kusog nga syagit ug ang demonyo mikagiw. 

Sa Adlaw sa Igpapahulay didto sa sinagoga sa Capernaum, ang anak sa kasabutan sa Dios 
gihimong gawasnon ni Hesus. Mga igsoon, simbaha ang imong Manluluwas ! Siya adunay 
gahom sa pagsulti u gang yawa mutuman kaniya. Mianhi siya sa pagdala ug kagawasan ug 
kinabuhi ngadto kanila nga gikawatan niini, ni Satanas, sa kalibutan, o sa ilang makasasala nga 
unod. Siya ang Manluluwas. 

Ang anak sa Dios nahimong binilanggo sa dautang espirito. Kana makapangutana kanato ug 
daghang mga pangutana mahitungod sa presensiya sa mga yawan-ong espirito ug demonyo 
karon, ug kung kaha ang mga anak sa Dios karon mahimo pa bang puy-an sa mga 
demonyo. Dinhi moingon ako nga wala akoy tubag niina. Tingali sa sunod nga mga adlaw 
makatubag ako, pero dili karon. Ang ako lamang mahiwali mao ang mga butang nga sigurado 
ako. Sigurado kita nga ang atong Manluluwas nagdugmok na gayod sa ulo sa bitin. Iya kanang 
gihimo didto sa krus. Sigurado kita sa atong magbasa sa Pinadayag 20. Gikan didto ug sa uban 
pang sulat, makasiguro kita nga si Satanas ginapos na sa Dios. Wala na siyay mahimo gawas sa 
itugot sa gahom sa Dios. Makasiguro kita nga ang gahom sa Dios iyang gihimo sa iyang gugma 
kanato. Makasiguro kita sa atong mabasa sa Roma 8:38, nga bisan ang mga anghel ug mga 
demonyo dili makapahimulag kanato gikan sa gugma sa Dios nga anaa kang Kristo Hesus nga 
atong Ginoo. Mao kana ang mga butang nga sigurado kita. Atong huptan ang mga butang nga 
sigurado kita. Ug labaw sa tanan, mohupot kita kang Kristo nga maoy nagpahigawas kanao. 

Ang bersikulo 27 nagsulti kanato nga ang mga tawo natingala sa nahitabo. Natingala sila sa 
iyang pagtudlo ug sa iyang gibuhat sa yawa. Makaingon ka nga natingala sila sa iyang gitudlo sa 
yawa - nga iyang gitudloan ang yawa nga siya ilalom kaniya. Si Kristo mao ang adunay 
gahom. Kung siya mosulti ngadto sa mga dautang espirito, sila kinahanglan nga motuman 
gayod. Wala pa gayod sukad makakita ang mga tawo sa Israel ug magtutudlo nga sama kaniya! 
Dili angayan katingalahan nga nabanto siya pagdali sa tibuok Galilea. 

Tan-awa nga ang ilang pagkatingala u gang iyang kabantog wala dayon moresulta sa 

pagtoo. Dili ka kinahanglan nga molantaw sa unahan pa sa kapitulo 2 aron imong masayran nga 

wala magdugay nagsugod ang pagkontra kang Kristo. Ang tawo nga giyawaaan klaro nga 



gihuptan ni Satanas - ang daghang mga tawo usab ilalom sa gahom niya, bisan kung dili kaayo 
dayag. Si Satanas maghimo sa tanan niyang mabuhat aron sa pagguba sa nabuhat sa 
Manluluwas. Gamiton niya ang tanang pamaagi nga iyang nahibaloan, dayag o sekreto. Apan sa 
kaulahian, walay makapugong sa Dios ug sa iyang dinihogan. 

Kini naghatag kanato ug paglaum karon ug sa umalabot. Tinuod nga ang piano sa Dios alang sa 
kagawasan sa iyang katawhan wala pa gayod natuman sa kinatibuk-an sa kasaysayan. Wala pa 
gani kini natuman nga kumpleto sa tagsa-tagsa kanato - siya nagdala pa kanimo paabante ug 
naghimo nga ang kagawasan nga imong nadawat gikan ni Kristo imong masinati sa adlaw-adlaw 
sa pagbalaan kanimo. Walay makapugong kaniya sa paghimo niini kanimo. Ang piano sa Dios 
sa pagluwas wala pa usab mahitabo sa kumpleto sa kinatibuk-ang katawhan sa Dios. Siya 
nagdala pa niini paabante, ug nagdala pa ug daghan mga tawo ngadto sa kagawasan kang Kristo, 
nagdala ug daghan pang tawo gikan sa gingharian sa kangitngit ngadto sa kahayag. Walay 
makapugong kaniya sa paghimo niini alang sa iyang mga pinili. Ang atong teksto, ug ang tibuok 
Biblia testimonyo sa gahom sa Dios kaniadto. Ug ang iyang gahom kaniadto, kauban sa iyang 
walay pagkabalhin nga kinaiya ug sa iyang saad sa umalabot, maghatag kanato ug rason sa 
paglaum. Sa katapusan, sa katapusan sa panahon, atong madawat ang iyang gisaad. Madawat 
nato ang katapusan ug katuman sa Adlawng Igpapahulay, ang atong mahimayaon ug walay 
utlanan nga kagawasan gikan sa sala ug kamatayon - kining tanan nga mga kahibulongang 
panalangin nga naangkon ni Krsito alang kanato. 

Ang atong teksto nagpakita kang Kristo nga atong manunubos atubangan sa atong mga 
mata! Ngano man? Aron nga atong itugyan ug isalig ang atong mga kaugalingon pagdugang 
ngadto kaniya. Aron nga kita magdayeg ug dugang kaniya ug magkinabuhi alang kaniya sa 
pagpasalamat ug gugma. Aron nga kita mainiton gna maghulat sa adlaw nga ang piniling Anak 
sa Dios magdaug sa katapusang gubat ug kita mahimo nang gawasnon hangtod sa 
kahangturan. Umari ka, Ginoong Hesus. AMEN 



